Bloem se 'bende inbrekers' ná jaagtog, skietery vas | Netwerk24
Bloem se 'bende inbrekers' ná jaagtog, skietery vas
Deur André Damons 13 September 2018 20:37
Bloemfontein se berugte "inbreekbende" is agter tralies ná 'n wilde jaagtog deur die Rosestad se strate waarin die polisie op hul motor geskiet het om die voertuig tot stilstand te bring.
Die drie vermeende inbrekers se moontlike betrokkenheid by minstens agt sake van huisbraak in Bloemfontein word ondersoek.
Hulle teister reeds weke lank die noordelike en suidelike voorstede van die stad.
Die mans is Woensdag in hegtenis geneem nadat hulle omstreeks 11:20 by 'n huis in Bakkiesdraaistraat, Pellissier, ingebreek het terwyl hulle in 'n polisie-operasie dopgehou is.
So lyk die motor waarin die mans gery het nadat die polisie op hulle geskiet het. Foto: Verskaf
Lt.kol. Thabo Covane, polisiewoordvoerder, sê die huiseienaar het 'n oproep van die polisie ontvang oor die inbraak by sy huis. Toe hy by die huis kom, was die glasdeur oopgebreek en was sy TV en rekenaarboks weg.
Volgens 'n bron het die polisie inligting ontvang en die mans dopgehou en toegeslaan toe hulle by die huis ingebreek het. Die mans het weggejaag, waarna 'n wilde jaagtog plaasgevind het.
Die polisiebeamptes van verskeie eenhede, met behulp van gemeenskapspolisiëringsforums (GPF's), buurtwaglede, veiligheidsmaatskappye en 'n polisiebeampte wat van diens was, het die mans agternagesit en in Curielaan, deur Wilgehof en Heidedal tot by die Meadowlandspad in Bloemspruit gejaag. In Bloemspruit het 'n lid van die polisie se taktiesereaksie-eenheid (TRT) op die motor geskiet om dit tot stilstand te dwing.
Volgens inligting het die beampte uit sy voertuig gespring om die verdagtes te stop, maar hulle het reguit op hom afgepyl. Hy het agt skote op die motor geskiet.
Die agteruit is stukkend geskiet. Die mans is egter ongedeerd.
Die wit Hyundai-motor wat hulle gebruik het, behoort glo aan 'n motorverhuringsmaatskappy.
Die polisie het drie TV-stelle in die motor gevind en later glo nog gesteelde artikels by die mans se huise in Heidedal, Bloemfontein.
Covane sê die mans word verbind met ander sake in Bloemspruit en by ander polisiekantore in die stad.
Sers. Ikobeng Hlubi, nog 'n polisiewoordvoerder, sê 'n klag van poging tot moord word ook ondersoek.
Volgens haar kan die mans ook met ander misdade verbind word.
Die mans, onderskeidelik 22, 26 en 36 jaar oud, sal na verwagting Vrydag in die hof verskyn.
* Volgens die jongste misdaadsyfer wat Dinsdag bekend gemaak is, is die Parkweg-polisiekantoor in Bloemfontein die polisiekantoor waar die naas meeste (onder die 30 toppolisiekantore) huisbrake (1 288) in die boekjaar 2017-'18 aangemeld is. Dié polisiekantoor is ook sesde op die lys (van 30 toppolisiekantore) as dit kom by inbrake by nie-residensiële persele.